專訪|全港第一YouTuber Emi Wong離婚看淡愛情︰唔輪到你控制
YouTuber王樂婷(Emi Wong)的訂閱人數,是全香港最多的頻道,目前已經有657萬位訂閱者,以及發佈過六百多條影片,主要是教運動健身為主。Emi Wong最近聯同大學時期的好友兼Unik聯合創辦人蔡莉莎(Sharon Tsoi),一起推出自家品牌健康食品,並且接受《香港01》訪問興奮透露升格老闆娘的感受,以及成名背後的點滴和離婚後對於愛情的盼望。
創立自家品牌原因
談及創立自家品牌,Emi Wong說:「今次都係我做咗YouTuber咁多年,同大家一齊搞嘅品牌,新嘅身份有唔同嘅角色,有好多學習同挑戰嘅機會。」她繼續指創立品牌的原因是從小經常生病,並表示:「由疫情之後我對於健康產品有很大的熱誠,因為疫情開始大家都成日驚,之後我食咗兩三年健康產品,就冇病過!」
否認有運動病態特徵
一向注重維持好身材的Emi Wong坦言並沒有任何所謂「運動病態特徵」,她笑說:「譬如去旅行,我又唔會特登話要去做運動,因為已經成日做運動,見到好靚嘅地方我會想去睇吓,同埋食吓嘢。」她透露運動只不過是平日的習慣。談到過去會否對身材焦慮,她表示:「其實做咗運動好多年,好多人都成日問我幾重,我真係唔知,我對呢方面冇一個追求,體重一定要達到邊一個數字。」
放棄OL的職業轉戰做YouTuber原因
被問到為什麼在2018年放棄OL的職業,轉戰做全職YouTuber,Emi Wong表示:「嗰陣時喺一間公司裏面打工,唔係話你做得好努力,就可以加人工同升職,嗰陣時好努力,但公司俾唔到我想要嘅嘢。」這一件事啟發到她重新打算人生的去向,選擇考私人教練牌,之後就開始拍片發展做拍片。她澄清最開始沒有打算做YouTuber:「當時冇諗住做全職嘅YouTuber,不過拍下拍下就好多人睇,一年之後就選擇辭去原本嘅工作。」
如何維持全香港YouTuber第一地位
談及當初做YouTuber的收入壓力,Emi Wong說:「我冇話即刻辭咗份工就去做YouTuber,我比較係傳統思想穩陣,都係持續一路拍影片,我用我返工放工嘅時間去剪片,所以一路keep住去做全職工,一年之後先發展做YouTuber!」提到現時當YouTuber會有很大的競爭,她說:「因為我做咗八年,八年來都有好多新一代,我有陣時候自己都會成日睇,最近有冇啲好睇嘅影片,如果話競爭我從來都冇覺得有競爭,你嘅觀眾鍾意你係好個性,每個人都有好多獨特嘅角色。」
講到有不少人都相當好奇如何維持YouTuber第一地位,她幽默回應:「我從來都冇覺得我係第一,我做我鍾意嘅內容,就繼續keep住做,隨着市場嘅變化我都繼續跟住去改變,以前就做好多長嘅運動片。」她繼續指疫情過後人都鍾情熱愛看短片,而重新改變自己的YouTube頻道。她說:「如果唔去跟住去改變,都會被淘汰,現在都學習緊做短片。」
做YouTuber「樽頸位」
至於擔任YouTuber已經長達八年,會否曾經有「樽頸位」,Emi Wong回應:「無論係乜嘢行業都要不停去增值自己,點樣去做更多好嘅內容,因為我嘅生活都不斷去改變。」被問到會否對於點擊率很着緊,她說:「我覺得係一開始拍YouTube會有咁樣,多人睇啲運動片就拍多啲,其實做咗咁多年咩題材都會試吓做,之後發現唔試過真係唔會知。」她透露後期已經不會再留意點擊數字,並表示:「其實一開始是新嘅題材就一定會少啲人睇,如果你咁樣放棄唔拍的話就會冇咗。」
談及在影片中經常展現火辣身材,會否曾經收到網民的騷擾短訊,她笑言:「觀眾都好正面,我哋80%都係女仔,好少係關於騷擾我嘅身形問題。」被問到會否在意網民的評價,她說:「以前有啲負面嘅留言,現在都訓練到自己嘅心臟好強大,現在睇完幾秒已經唔記得咗,都影響唔到你嘅生活。」
與老公Chad離婚望有新戀情?
Emi Wong去年五月宣佈與老公Chad離婚,現階段的她事業一帆風順,但有不少網民認為愛情方面就未如理想,她回應:「我揀嘅路,其他人講我未如理想,我想要嘅人生又未必一樣,我活得係我想要嘅人生。」提到會否希望有新戀情,她說:「我覺得做人方面要開通,尤其是感情呢啲嘢唔輪到你控制,隨緣囉!」講到現時對於組織家庭問題,她表示:「我唔會框住自己,覺得某一個歲數一定要做到某一件事。」